Երվանդ Սերոբյան

Սերոբյան Երվանդ Գրիգորի (օգոստոսի 14,1923, Կոնստանցա), ռումինահայ բժիշկ, ալերգիաբան։ Ալերգիաբանության ռումինական դպրոցի հիմնադիրը։ Բժշկական գիտությունների դոկտոր-դոցենտ (1972)։

Կենսագրություն 
1948 թվականին ավարտել է Բուխարեստի համալսարանի բժշկական ֆակուլտետը։ 1949 թվականից դասավանդում է Բուխարեստի բժշկական և դեղագործական ինստիտուտում։ Գործնական բժշկությամբ է զբաղվել Բուխարեստի Կոլցեա (1949-1959), Ֆուդեն (1954-1961) և Դավիլայի անվան (1961-1973) բժշկական կլինիկաներում։ 1977 թվականից ղեկավարում է Բելասայի N2 հիվանդանոցի բժշկա-ալերգիաբանական 2-րդ կլինիկան։ Գիտական աշխատանքները վերաբերում են սրտաբանության, ալերգիաբանության, ասթմալոգիայի(շնչարգելաբանություն) և ներքին բժշկության տարբեր բնագավառների հարցերին։ Հեղինակ է «Ներքին բժշկության տրակտատ»՝ (հ․ 1-7, հեղինակակից), «Ալերգիաների դեմ օգտագործվող դեղորայքի մասին» (1962), «Շնչառական և մարսողական ալերգիան» (1972), «Ալերգիական հիվանդություններ» (1977) և այլ մենագրությունների ու մի շարք դասագրքերի։ Ասթմալոգիայի միջազգային ընկերության փոխպրեզիդենտն է, իմունաբանության և ալերգիաբանության ռումինական ընկերության նախագահը, ներքին բժշկության միջազգային և արտասահմանյան բժշկության մի շարք ընկերությունների անդամ։ Ակտիվորեն մասնակցում է ռումինահայ գաղութի հասարակական կյանքին։

Ռումինահայ բժիշկներ
Բժշկական գիտությունների դոկտորներ
Բուխարեստի համալսարանի շրջանավարտներ